**Pakuotės lapelis: informacija vartotojui**

**Atenolol-ratiopharm 25 mg plėvele dengtos tabletės**

**Atenolol-ratiopharm 50 mg plėvele dengtos tabletės**

**Atenolol-ratiopharm 100 mg plėvele dengtos tabletės**

atenololis

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

1. Neišmeskite šio lapelio, nes vėl gali prireikti jį perskaityti.
2. Jeigu kiltų daugiau klausimų, kreipkitės į gydytoją arba vaistininką.

- Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).

1. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra Atenolol-ratiopharm ir kam jis vartojamas

2. Kas žinotina prieš vartojant Atenolol-ratiopharm

3. Kaip vartoti Atenolol-ratiopharm

4. Galimas šalutinis poveikis

5. Kaip laikyti Atenolol-ratiopharm

6. Pakuotės turinys ir kita informacija

**1. Kas yra Atenolol-ratiopharm ir kam jis vartojamas**

Atenolol-ratiopharm veiklioji medžiaga yra atenololis (beta adrenoreceptorių blokatorių grupės preparatas), kuris vartojamas:

* padidėjusio arterinio kraujospūdžio (arterinės hipertenzijos) gydymui;
* krūtinės anginos, kuri pasireiškia skausmu širdies plote, atsiradusios dėl širdies raumens deguonies trūkumo (išemijos), ilgalaikiam gydymui;
* širdies ritmo sutrikimams, esant padidėjusiam širdies susitraukimų dažniui (supraventrikulinei ir sinusinei tachikardijai), sukeltiems įvairių širdies ligų ar atsiradusiems dėl suaktyvėjusios skydliaukės veiklos, gydyti.

**2. Kas žinotina prieš vartojant Atenolol-ratiopharm**

**Atenolol-ratiopharm vartoti draudžiama:**

* jeigu yra alergija veikliajai medžiagai, kitiems β receptorių blokatoriams arba bet kuriai pagalbinei šio vaisto medžiagai (jos išvardytos 6 skyriuje);
* jeigu yra aiškus širdies nepakankamumas;
* jeigu Jums dėl rimtų širdies ligų yra išsivystęs kardiogeninis šokas;
* jeigu yra laidumo sutrikimai (sinoatrialinė blokada, II arba III laipsnio AV blokada);
* jeigu yra sinusinio mazgo silpnumo sindromas (sinusinio mazgo, esančio Jūsų širdyje, liga);
* jeigu yra labai retas pulsas (prieš gydymą pulsas ramybės metu yra retesnis kaip 50 kartų per minutę);
* jeigu yra žemas kraujospūdis (sistolinis kraujospūdis mažesnis kaip 90 mm Hg);
* jeigu Jūsų kraujyje yra per daug rūgščių, atsiradusių dėl medžiagų apykaitos sutrikimų, t. y. metabolinė acidozė;
* jeigu yra padidėjęs bronchų reaktyvumas (pavyzdžiui, sergant bronchine astma ar lėtine obstrukcine plaučių liga);
* jeigu yra periferinės kraujotakos sutrikimo vėlyvosios stadijos;
* jei Jūs vartojate MAO inhibitorius (vaistus skirtus depresijos gydymui), išskyrus MAO - B inhibitorius;
* jeigu yra Princmetalo (*Prinzmetal*) krūtinės angina (tam tikra, skausmu krūtinėje pasireiškiančios krūtinės anginos rūšis);
* jeigu yra negydomas antinksčių tumoras, kuris gamina hormonus (feochromocitoma), išskyrus tuos atvejus, kai kartu vartojami vaistai jam gydyti - alfa blokatoriai;
* vartojant Atenolol-ratiopharm, negalima vartoti verapamilio arba diltiazemo tipo kalcio antagonistų, kitų aritmijai gydyti skirtų vaistų (pvz., dizopiramido, amjodarono).

**Įspėjimai ir atsargumo priemonės**

Pasitarkite su gydytoju arba vaistininku prieš pradėdami vartoti Atenolol-ratiopharm.

**Specialių atsargumo priemonių reikia**

* jeigu Jums nustatyta pirmo laipsnio atrioventrikulinė blokada (negalima staiga nutraukti atenololio vartojimo);
* kai sergant cukriniu diabetu gliukozės koncentracija kraujyje labai nepastovi (galima sunki hipoglikemija);
* jei Jūs ilgą laiką badavote ar teko patirti didelį fizinį krūvį (galima sunki hipoglikemija);
* jei Jums nustatyta feochromocitoma (antinksčių šerdinės dalies navikas);
* jei Jums nustatytas inkstų funkcijos nepakankamumas;
* jei Jūs ar Jūsų šeimos nariai sergate ar sirgote žvyneline, β receptorių blokatorių galima vartoti tik tuomet, kai gydytojas atidžiai įvertina naudos ir rizikos santykį;
* jei anksčiau yra buvusi sunki padidėjusio jautrumo reakcija arba jei Jums taikomas specifinis jautrumą mažinantis gydymo būdas (desensibilizcija), vaisto galima vartoti tik būtinu atveju;
* jeigu turite skydliaukės sutrikimų (sergate hipertiroze);
* jeigu apsunkintai kvėpuojate dėl kvėpavimo takų spazmo (pvz.: sergate bronchine astma ar kita lėtine obstrukcine plaučių liga);
* jeigu planuojama chirurginė procedūra, būtina įspėti anesteziologą;
* atenololis gali skatinti generalizuotos miastenijos progresavimą ir pasunkinti *Raynaud* sindromą bei kitokias periferinių kraujagyslių ligas;
* jei gydytojas, atlikęs tyrimus, nustatė, kad mažas Jūsų širdies rezervas;
* jei sergate krūtinės angina su nustatytu vainikinių širdies arterijų spazmu (*Prinzmetal* krūtinės angina);
* jeigu nustatyta I laipsnio širdies blokada;
* jeigu suretėjęs Jūsų pulsas, gydytojas gali sumažinti dozę.

Negalima staiga nutraukti atenololio vartojimo, ypač jeigu sergate išemine širdies liga, nes gali sustiprėti skausmas krūtinėje (krūtinės angina), pakilti arterinis kraujo spaudimas, ištikti miokardo infarktas, pasireikšti širdies ritmo sutrikimai ar ūmi kardialinė mirtis. Todėl gydymą atenololiu galima nutraukti tik laipsniškai mažinant vaisto dozę per 1-2 sav. Laikotarpiu, kai laipsniškai nutraukiamas gydymas atenololiu, Jūs privalote visiškai sumažinti fizinį krūvį.

**Kiti vaistai ir Atenolol-ratiopharm**

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

*Pasakykite gydytojui, jei vartojate kurį nors iš toliau išvardintų vaistų*

* Jei vartojate kraujo spaudimą mažinančius vaistus (antihipertenzinius vaistus, tokius kaip AKF inhibitorius, angiotenzino II receptorių blokatorius), diuretikus - vaistus skatinančius šlapimo išsiskyrimą, vazodilatatorius - kraujagysles plečiančius vaistus, specifinėms psichinėms ligoms gydyti skiriamus vaistus (MAO inhibitorius, triciklius antidepresantus, fenotiazinus, barbitūratus), imuninę sistemą veikiančius vaistus, vartojamus navikinėms ligoms gydyti (aldesleuną), prostaglandino E1 preparatus (pvz., alprostadilį), vartojamus sutrikusiai erekcijai gydyti. Šie vaistai stiprina atenololio kraujospūdį mažinantį poveikį.
* Kartu vartojant triciklius antidepresantus ir fenotiazino grupės vaistus (skirtus specifinėms psichinėms ligoms, tokioms kaip depresija ar psichozė, gydyti) didėja skilvelinių aritmijų rizika.
* Alfa receptorių blokatoriai padidina pirmos dozės sukeliamos hipotenzijos riziką.
* Kartu su Atenolol-ratiopharm vartojant verapamilio arba diltiazemo tipo kalcio antagonistų (vaistų, vartojamų kraujospūdžiui mažinti, širdies ritmo sutrikimams gydyti), bei kitų vaistų nuo širdies ritmo sutrikimo (pavyzdžiui dizopiramidą, amjodaroną) gali reikšmingai sumažėti kraujospūdis, suretėti širdies susitraukimų dažnis ar atsirasti kitokių širdies ritmo ir laidumo sutrikimų (skilvelių virpėjimas, blokada ar net širdies sustojimas). Tokius pacientus reikia atidžiai stebėti.
* Nifedipino tipo kalcio antagonistų vartojant kartu su atenololiu, stiprėja kraujospūdį mažinantis poveikis, pavieniais atvejais gali pasireikšti širdies nepakankamumas.
* Kartu su atenololiu vartojant specifinėms širdies ligoms gydyti skiriamų vaistų, tokių kaip: širdį veikiančių glikozidų, rezerpino, α metildopos, guanfacino, klonidino, pasireiškia retas širdies susitraukimų dažnis (bradikardija) ir sulėtėja impulso plitimas širdies laidžiąja sistema.
* Staiga nutraukus klonidino vartojimą, jei kartu vartojama atenololio, gali per daug padidėti kraujospūdis, todėl klonidino vartojimą galima nutraukti tik praėjus kelioms dienoms po atenololio vartojimo nutraukimo. Po to galima palaipsniui nutraukti klonidino vartojimą. Jeigu gydymas klonidinu keičiamas vaistu Atenolol-ratiopharm, pastarąjį vaistą reikia pradėti vartoti praėjus kelioms paroms po klonidino vartojimo nutraukimo.
* Geriamieji antidiabetiniai vaistai, insulinas stiprina gliukozės koncentraciją kraujyje mažinantį atenololio poveikį. Žemos gliukozės koncentracijos kraujyje požymiai (pulso padažnėjimas, tremoras) būna nestiprūs arba nepastebimi, todėl būtina reguliariai kontroliuoti gliukozės koncentraciją kraujyje.
* Kartu vartojamas noradrenalinas, epinefrinas (kurių būna vaistuose nuo kosulio, lašuose į nosį ar akis) gali per daug padidinti kraujospūdį.
* Kartu vartojant nesteroidinių vaistų nuo uždegimo, pvz.: ibuprofeno arba indometacino, gali sumažėti kraujospūdį mažinantis Atenolol-ratiopharm poveikis.
* Kartu su atenololiu vartojant operacijos metu naudojamus narkotikus bei anestetikus (ypatingai turinčius slopinantį poveikį į miokardą, tokius kaip halotanas, enfluranas), gali stipriau sumažėti kraujospūdis (apie tai, jog vartojama atenololio, reikia infomuoti gydytoją anesteziologą).
* Atenololis sustiprina ir pailgina raumenis atpalaiduojančių vaistų (periferinio poveikio miorelaksantų, pavyzdžiui: suksametonijaus halogenido, tubokurarino) poveikį (apie tai, jog vartojama atenololio, reikia informuoti gydytoją anesteziologą).
* Kartu vartojant antacidinius vaistus, skirtus skrandžio sulčių rūgštingumui mažinti, sumažėja atenololio rezorbcija.
* Ergotamino turinčius vaistus nuo migrenos vartojant kartu su atenololiu didėja kraujagysles sutraukiantis poveikis, dėl ko pablogėja galūnių kraujotaka. Todėl reikėtų vengti šiuos vaistus vartoti kartu.
* Estrogenai ir kombinuoti kontraceptikai vartojami kartu su atenololiu mažina jo arterinį kraujo spaudimą mažinantį poveikį.

**Atenolol-ratiopharm vartojimas su maistu ir gėrimais**

Pėvele dengtas tabletes reikėtų nesukramtytas nuryti prieš valgį, užsigeriant pakankamu skysčio kiekiu.

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėščioms moterims atenololio galima vartoti gydytojui įvertinus galimos naudos ir rizikos santykį.

Nėštumo metu, ypač pirmaisiais trimis mėnesiais, atenololio galima vartoti tik būtiniausiu atveju ir tik paskyrus gydytojui ir atsakingai įvertinus naudos ir rizikos santykį, nes nėra atlikta pakankamai studijų dėl atenololio vartojimo nėštumo metu. Atenololis praeina placentą ir slopina placentos kraujotaką, o tai gali pakenkti vaisiui, t.y. gali suretinti širdies susitraukimų dažnį, sumažinti cukraus (gliukozės) kiekį kraujyje, sukelti kvėpavimo slopinimą. Gydymą atenololiu reikia nutraukti 48-72 valandas prieš numatytą gimdymą. Jei to neįmanoma padaryti, naujagimį reikia atidžiai stebėti 48-72 valandas po gimimo.

Atenololis kaupiasi motinos piene, jame koncentracija būna daug kartų didesnė nei vaisto koncentracija motinos kraujo serume. Nors su motinos pienu gaunamas veikliosios medžiagos kiekis kūdikiui greičiausiai yra nepavojingas, vis dėlto reikia stebėti, ar jam neatsirado β receptorių blokados simptomų.

Žindymo laikotarpiu atenololio vartoti negalima, nebent būtinu atveju jo vartoti nurodo gydytojas. Tuo atveju būtina ypač atidi gydytojo priežiūra.

**Vairavimas ir mechanizmų valdymas**

Atenololis gali mažinti reakcijos greitį, sukelti svaigulį bei greitą nuovargį, vairuotojams bei darbininkams, valdantiems mechanizmus, jo reikia vartoti atsargiai.

Toks poveikis yra dar didesnis gydymo pradžioje, didinant vaisto dozę, keičiant preparatą kitu, taip pat tuo atveju, jeigu preparato vartojama su alkoholiu.

Šio vaisto vartojimą turi nuolatos kontroliuoti gydytojas.

**Atenolol-ratiopharm sudėtyje yra natrio**

Šio vaisto vienoje tabletėje yra mažiau kaip 1 mmol (23 mg) natrio, t.y. jis beveik neturi reikšmės.

**3. Kaip vartoti Atenolol-ratiopharm**

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Lėtinė stabili krūtinės angina

Rekomenduojama iš pradžių skirti 50 mg per parą dozę, vėliau nesant efekto per 1 savaitę, dozę galima didinti iki 100 mg per parą (tai atitinka 1-2 Atenolol-ratiopharm 50 mgplėvele dengtas tabletes arba ½ - 1 Atenolol-ratiopharm 100 mgplėvele dengtą tabletę). Pavieniais atvejais gali reikėti net 200 mg paros dozės.

Arterinė hipertenzija

Gydymo pradžioje reikia 1 kartą per parą gerti 50 mg atenololio (tai atitinka 1 Atenolol-ratiopharm 50 mg plėvele dengtą tabletę arba ½ Atenolol-ratiopharm 100 mgplėvele dengtos tabletės).

Prireikus, po savaitės paros dozę galima padidinti iki 100 mg (tai atitinka 2 Atenolol-ratiopharm 50 mgplėvele dengtas tabletes arba 1 Atenolol-ratiopharm 100 mgplėvele dengtą tabletę).

Širdies ritmo sutrikimai, esant padidėjusiam širdies susitraukimų dažniui (tachiaritmijoms)

Sureguliavus ritmą intraveniniu atenololiu, tolimesniam gydymui galima skirti geriamą atenololį. Skirima 50 - 100 mg vienkartinė dozė (tai atitinka 1 - 2 Atenolol-ratiopharm 50 mgplėvele dengtas tabletes arba ½ - 1 Atenolol-ratiopharm 100 mgplėvele dengtą tabletę).

Jei vartojant vaisto širdies susitraukimai suretėja ir (arba) kraujospūdis sumažėja tiek, kad reikia gydyti, arba atsiranda kitokių komplikacijų, atenololio vartojimą būtina tučtuojau nutraukti.

Įspėjimas

Jei Jums yra inkstų funkcijos nepakankamumas, gydytojas, atsižvelgdamas į sutrikimo sunkumą, gali skirti vartoti mažesnę dozę (25 – 50 mg per parą).

**Vartojimas vaikams**

Vaikams atenololis neskiriamas.

**Senyvi pacientai**

Jei Jūs esate senyvo amžiaus, gydytojas gali skirti vartoti mažesnę dozę.

**Vartojimo metodas**

Nesukramtytas plėvele dengtas tabletes nuryti prieš valgį, užsigeriant pakankamu skysčio kiekiu.

**Ką daryti pavartojus per didelę Atenolol-ratiopharm dozę?**

Vaisto perdozavus, gali labai sumažėti kraujospūdis, suretėti pulsas (bradikardija, gali net sustoti širdis), sutrikti širdies ritmas, atsirasti širdies nepakankamumas ir kardiogeninis šokas. Be to, gali sutrikti kvėpavimas, pasireikšti bronchų spazmas, vėmimas, sutrikti sąmonė, kartais prasideda generalizuotų traukulių priepuoliai. Todėl, perdozavus vaisto, reikia nedelsiant kreiptis į gydytoją.

**Pamiršus pavartoti Atenolol-ratiopharm**

Jei pamiršote pavartoti Jums paskirtą dozę, ją reikia išgerti nedelsiant ir toliau vaisto vartoti įprastu laiku. Tačiau jeigu iki kitos dozės vartojimo lieka nedaug laiko, negalima vartoti dvigubos dozės norint kompensuoti praleistą Atenolol-ratiopharm dozę.

**Nustojus vartoti Atenolol-ratiopharm**

Jei po ilgo atenololio vartojimo gydymą reikia pertraukti arba nutraukti, tai reikia daryti palaipsniui, iš lėto mažinant vaisto dozę, nes staigiai nutraukus vaisto vartojimą gali pasireikšti širdies raumens išemija, pasunkėti krūtinės angina, net ištikti miokardo infarktas arba pasunkėti hipertenzinė liga.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Šalutinio poveikio dažnis apibūdinamas taip:

|  |
| --- |
| Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų) |
| Dažni šalutinio poveikio reiškiniai (gali pasireikšti rečiau kaip 1 iš 10 asmenų) |
| Nedažni šalutinio poveikio reiškiniai (gali pasireikšti rečiau kaip 1 iš 100 asmenų)  |
| Reti šalutinio poveikio reiškiniai (gali pasireikšti rečiau kaip 1 iš 1 000 asmenų) |
| Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų)  |

*Kraujo ir limfinės sistemos sutrikimai*

Retas: trombocitų (kraujo ląstelių)kiekio sumažėjimas ir dėl to atsiradęs specifinis išbėrimas (purpura).

*Imuninės sistemos sutrikimai*

Retas: pacientams, kuriems yra buvę sunkių alerginių (padidėjusio jautrumo) reakcijų ir pacientams, kurie gydomi vaistais mažinančiais alergijos simptomus (desensibilizuojančiais vaistais) gali pasireikšti sunki anafilaksinė reakcija.

*Psichikos sutrikimai*

Nedažni: depresija, sutrikusi koncentracija, miego sutrikimai ar mieguistumas, košmariški sapnai.

Reti: nervingumas, psichozė, haliucinacijos, sumišimas.

Labai reti: asmenybės pokyčiai (pvz.: nuotaikų svyravimai, trumpi atminties netekimai), sutrikimas, sutrikusi atmintis/sunkumai įsimenant.

*Nervų sistemos sutrikimai*

Reti: galvos svaigimas, galvos skausmai, parestezijos (dilgčiojimo jutimas).

*Bendrieji sutrikimai*

Dažni: nuovargis, prakaitavimas (dažniausiai gydymo pradžioje).

*Širdies sutrikimai*

Dažnas: suretėja širdies susitraukimų dažnis (atsiranda bradikardija).

Reti: širdies nepakankamumo pasunkėjimas, sutrinka nervinio impulso plitimas iš prieširdžių į skilvelius (atrioventrikulinio laidumo sutrikimas), arterinio kraujo spaudimo sumažėjimas (hipotenzija), ypač pakeitus kūno padėtį iš gulimos į sėdimą. Dėl to kartais galima netekti sąmonės.

Labai reti: pacientams sergantiems krūtinės angina, gali sustiprėti priepuoliai.

*Kraujagyslių sutrikimai*

Dažnas: šalčio jutimas galūnėse.

Retas: pacientams, kurių sutrikusi galūnių kraujotaka (tarp jų ir sergantiems Reino sindromu), simptomai gali sustiprėti.

*Virškinimo trakto sutrikimai*

Dažni: praeinantys virškinimo trakto sutrikimo simptomai (pykinimas, vėmimas, vidurių užkietėjimas, viduriavimas).

Retas: burnos sausumas.

*Kepenų, tulžies pūslės ir latakų sutrikimai*

Nedažni: didelio tankio cholesterolio koncentracijos sumažėjimas ir trigliceridų koncentracijos padidėjimas, kepenų fermentų (transaminazių) kiekio padidėjimas kraujo plazmoje.

Retai: toksinis poveikis kepenims.

*Odos ir poodinio audinio sutrikimai*

Reti: alerginė odos reakcja: paraudimas, niežėjimas, išbėrimas, plaukų slinkimas.

Labai retas: gali sukelti žvynelinę (Psoriasis vulgaris), pasunkinti šios ligos simptomus arba sukelti į žvynelinę panašų odos išbėrimą.

*Lytinės sistemos ir krūties sutrikimai*

Labai reti: lytinio potraukio ir potencijos sutrikimai.

Dažnis nežinomas: impotencija.

*Kvėpavimo sistemos, krūtinės ląstos ir tarpuplaučio sutrikimai*

Retas: pacientams, turintiems polinkį į bronchų spazmus (ypač sergantiems obstrukcinėmis kvėpavimo takų ligomis, tokiomis kaip bronchinė astma ir lėtinė obstrukcinė plaučių liga), jis gali sukelti dusulį.

*Skeleto, raumenų ir jungiamojo audinio sutrikimai*

Reti: raumenų silpnumas ir mėšlungis.

Dažnis nežinomas: raudonąją vilkligę primenantis sindromas (liga, kai imuninė sistema gamina antikūnus, kurie labiausiai puola odą ir sąnarius).

*Metabolizmo ir mitybos sutrikimai*

Nedažni: po ilgai trukusio ir visiško badavimo ar sunkaus fizinio krūvio atenololio vartojantiems pacientams gali sumažėti gliukozės kiekis kraujyje, o simptomai (ypač padažnėjęs širdies susitraukimų dažnis, rankų drebėjimas) gali būti nepastebimi. Taip pat cukriniu diabetu sergantiems pacientams pablogėja gliukozės toleravimas.

Retas: sutrinka riebalų apykaita.

*Endokrininiai sutrikimai*

Nedažni: pacientams, kuriems sutrikusi skydliaukės veikla (sergantiems hipertireoze), vartojant atenololio, gali būti nepastebimi klinikiniai tirotoksikozės simptomai (pavyzdžiui, padažnėjęs širdies susitraukimų dažnis, rankų drebėjimas).

Retas: gali pasunkėti cukrinio diabeto eiga arba pasireikšti buvęs neišreikštas cukrinis diabetas.

*Akių sutrikimai*

Reti: konjunktyvitas (akių junginės uždegimas), ašarų išsiskyrimo sumažėjimas (į tai reikia atkreipti dėmesį, nešiojant kontaktinius lęšius) ar regos pablogėjimas.

*Tyrimai*

Labai retas: ANA (antinuklearinių antikūnų), kurie būdingi tam tikroms, imuninės sistemos sutrikimo sąlygotoms ligoms, kiekio padidėjimas kraujo serume.

Įspėjimai

Kadangi pacientams, kurių inkstų funkcija buvo labai sutrikusi, vartojant kitų β receptorių blokatorių, pavieniais atvejais ji dar pablogėdavo, vartojant atenololio, šią funkciją reikia stebėti.

Kadangi vartojant kitų β receptorių blokatorių gali atsirasti sunkių kepenų funkcijos sutrikimų, vartojant atenololio, ją reikia reguliariai tirti.

Todėl jeigu Jūsų inkstų ar kepenų funkcija yra sutrikusi, reguliariai turite lankytis pas gydytoją, kad galėtų atlikti reikiamus tyrimus.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Atenolol-ratiopharm**

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant dėžutės ir lizdinės plokštelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Atenolol-ratiopharm sudėtis**

* **Veiklioji medžiaga yra** atenololis.Vienoje tabletėje yra 25 mg, 50 mg arba 100 mg atenololio.
* **Pagalbinės medžiagos yra** mikrokristalinė celiuliozė, magnio karbonatas, kukurūzų krakmolas, natrio laurilsulfatas, magnio stearatas, želatina, hipromeliozė, glicerolis, titano dioksidas (E 171).

**Atenolol-ratiopharm išvaizda ir kiekis pakuotėje**

Baltos, apvalios, abipus išgaubtos plėvele dengtos tabletės su laužimo vagele vienoje pusėje.

Tabletę galima padalyti į lygias dozes.

Lizdinėje plokštelėje yra 10 plėvele dengtų tablečių, 3 lizdinės plokštelės dėžutėje.

**Registruotojas ir gamintojas**

**Registruotojas**

ratiopharm GmbH

Graf - Arco - Str. 3

89079 Ulm, Vokietija

**Gamintojas**

Merckle GmbH

Ludwig - Merckle - Str. 3

89143 Blaubeuren, Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| UAB Teva BalticsMolėtų pl. 5,LT-08409 VilniusTel.: + 370 5 266 02 03 |

**Šis pakuotės lapelis paskutinį kartą peržiūrėtas 2022-09-08.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje <http://www.vvkt.lt/>.